b'\n_START_ARTICLE_\nAlbin Vidovi\xc4\x87\n_START_SECTION_\nKarijera\n_START_PARAGRAPH_\nRukometnu karijeru zapo\xc4\x8deo je u rukometnom klubu "\xc5\xbdeljezni\xc4\x8dar" iz Bjelovara, 1956. godine, s kojim je nastupio u zavr\xc5\xa1nici europskog kupa 1962. u Parizu. Iako je "\xc5\xbdeljezni\xc4\x8dar" izgubio od njema\xc4\x8dkog  kluba Frisch Auf G\xc3\xb6ppingena, Vidovi\xc4\x87 je bio najbolji igra\xc4\x8d utakmice i najbolji strijelac turnira._NEWLINE_U redovima bjelovarskog "Partizana" nastupao je od 1960.. godine. Za klub je igrao dugi niz godina i kao jedan od glavnih igra\xc4\x8da, osvojio naslove prvaka dr\xc5\xbeave 1967., 1968., 1970., 1971. i 1972. godine te Kup europskih prvaka 1972. godine.  Igrao je i u zavr\xc5\xa1nici europskog kupa godinu kasnije, kada je bjelovarski klub izgubio od moskovskog MAI-ja, koji je tada \xc4\x8dinila sovjetska rukometna reprezentacija._NEWLINE_Nastupio je za reprezentaciju biv\xc5\xa1e Jugoslavije 44 puta i postigao 48 pogodaka, a dva puta je nastupio i za mladu reprezentaciju. _NEWLINE_Osvojio je s reprezentacijom zlatne medalje na Svjetskom prvenstvu 1964. godine, u \xc4\x8cehoslova\xc4\x8dkoj, na Mediteranskim igrama 1967. godine u Tunisu te na Olimpijskim igrama 1972. godine u M\xc3\xbcnchenu. _NEWLINE_Hrvatski klub olimpijaca izabrao ga je za dopredsjednika na svojoj osniva\xc4\x8dkoj skup\xc5\xa1tini 1993. godine._NEWLINE_Njegov sin Zenon Vidovi\xc4\x87 je tako\xc4\x91er rukometa\xc5\xa1 i nastupao je za rukometni klub Bjelovar. Trenutno djeluje kao trener u Bjelovaru, a Zenonov sin Amon tako\xc4\x91er se bavi rukometom na poziciji desnog krila.'